William Hurt

William McChord Hurt (født 20. mars 1950 i Washington, DC, død 13. mars 2022 i Portland i Oregon) var en amerikansk skuespiller. Han vant Oscar for beste mannlige hovedrolle for rolletolkningen sin i filmen Edderkoppkvinnens kyss (1985).

Karriere 
Hurt fikk sin skuespillerutdannelse ved teaterskolen The Juilliard School og begynte å opptre på teaterscenen i 1970. Han filmdebuterte som en plaget forsker i science fiction-filmen Eksperimentet (1980), en rolle som han fikk en Golden Globe-nominasjon for. Hurt fikk gode kritikker og flere skuespillerpriser, inkludert en Oscar og en BAFTA for beste skuespiller, for å portrettere en feminin homofil mann i filmen Edderkoppkvinnens kyss (1985). Han fikk ytterligere to Oscar-nominasjoner for sine roller i Kjærlighet trenger ingen ord (1986) og Broadcast News (1987). 

Hurt var aktiv som teaterskuespiller på 1980-tallet. Han ble for første gang nominert til en Tony Award i 1985 for en oppsetning av Hurlyburly på Broadway. Etter et mangfold av filmroller i løpet av det neste tiåret, ble Hurt for fjerde gang nominert til en Oscar for sin rolle i David Cronenbergs thriller A History of Violence (2005). Han spilte også i filmer som A.I.: kunstig intelligens  (2001), Syriana (2005) og Den innerste sirkel (2006).

Hurt spilte Mr. Brooks' alter ego i filmen Mr. Brooks (2007), der han spilte mot Kevin Costner. Han spilte i Sean Penns film Into the Wild (2007), som basert på den sanne historien om Christopher McCandless. Hurt spilte general Thaddeus «Thunderbolt» Ross i The Incredible Hulk (2008), der han spilte mot Edward Norton, Liv Tyler og Tim Roth. Han spilte president Henry Ashton i action-thrilleren Vantage Point (2008) og soldat og statsmann William Marshal, 1. jarl av Pembroke i Robin Hood (2010).

Privatliv 
På 1980-tallet var Hurt involvert i en rettssak mot Sandra Jennings, som hevdet at de to hadde et lovlig ekteskap. Sommeren 1981, mens han fremdeles var gift, skal Hurt og Jennings ha innledet et forhold i Saratoga Springs i New York. Jennings ble gravid våren 1982. Hurt søkte om skilsmisse fra sin kone Mary Beth Hurt, hvoretter Hurt og Jennings flyttet sammen til Sør-Carolina. 

Hurt og Jennings var aldri egentlig offisielt gift, og de ble senere separert, og Jennings saksøkte Hurt i New York. Jennings søkte om en rettskjennelse som stadfestet at Sør-Carolina rettsregler, som på visse vilkår anerkjenner samboerskap som sidestilt med ekteskap, skulle komme til anvendelse også utenfor Sør-Carolina og at Hurt og Jennings derfor var å betrakte som ektefeller. Retten i New York anerkjente ikke at ekteskapslignende samboerforhold kunne sidestilles med ekteskap i juridisk forstand, og avviste følgelig påstanden om at paret var å anse som gift. Kjennelsen gikk derfor i Hurts favør og fastslo at det ikke eksisterte noe ekteskap. 

Hurt var deretter sammen med Marlee Matlin i to år, og de var samboere i en periode i 1986. I sin selvbiografi fra 2009, I'll Scream Later, hevdet Matlin at forholdet deres var preget av rusmisbruk og mishandling. Som svar på anklagene kom Hurt med en uttalelse der han beklaget det som hadde skjedd.

Hurt har fire barn: Jeanne med skuespilleren Sandrine Bonnaire, Alex med Sandra Jennings og to sønner, Sam og William Hurt, fra sitt ekteskap med Heidi Henderson mellom 1989 og 1992. 

Under innspillingen av Edderkoppkvinnens kyss i Brasil ble Hurt og en venn av ham truet med pistol og kidnappet, men ble sluppet fri noen timer senere.

13. mars 2022 meddelte en av sønnene at Hurt var død. Han skal ha sovnet fredelig inn.

Filmografi (utvalg)

Referanser

Eksterne lenker 
 
 
 
 
 

Skuespillere fra USA
Oscar-vinnere (hovedrolle)
BAFTA-vinnere
Personer fra Washington, D.C.